Viikonloppuna ampumisessa haavoittunut poliisi on edelleen sairaalassa, kertoi keskusrikospoliisi (KRP) maanantaina. Tutkinnanjohtaja Paavo Tuomisen mukaan poliisi voi olosuhteisiin nähden hyvin. Tuominen ei kuitenkaan osannut sanoa, milloin poliisi pääsee sairaalasta.

Poliisi haavoittui, kun virkavaltaa pakoon autollaan ajanut vuonna 1992 syntynyt mies avasi tulen omatekoisella haulikolla kohti poliisia Lempäälässä lauantaina. Poliisi ampui miehen.

– Autosta löytyi yhteensä neljä omatekoista asetta, Tuominen sanoo.

KRP kuulusteli tapauksen jälkeen kahta Lempäälässä kiinni otettua miestä, mutta heidät vapautettiin sunnuntaina. Miehet olivat jääneet autosta ennen ampumiseen päättynyttä takaa-ajoa.

Tuomisen mukaan poliisi ei enää aktiivisesti etsi ketään tapaukseen liittyen. Poliisiin kohdistunutta ampumista tutkitaan murhan yrityksenä ja törkeänä ampuma-aserikoksena. Valtakunnansyyttäjänvirasto puolestaan selvittää poliisin aseenkäyttöä.